BBL มอบเอกสิทธิ์สำหรับลูกค้าชั้นพิเศษบริการบัวหลวงเอ็กซ์คลูซีฟ-บัตรอินฟินิท
ธนาคารกรุงเทพ สร้างสรรค์เอกสิทธิ์เหนือระดับสำหรับกลุ่มลูกค้าชั้นพิเศษ 'บริการบัวหลวงเอ็กซ์คลูซีฟ' ที่ตอบสนองความต้องการใช้บริการทางการเงินและการลงทุนที่แสนสะดวกสบายพร้อมการดูแลเป็นพิเศษด้วยความเป็นส่วนตัวของลูกค้า ควบคู่กับผลิตภัณฑ์ใหม่ล่าสุด 'บัตรอินฟินิท ธนาคารกรุงเทพ' ที่มอบเอกสิทธิ์สูงสุดเพื่อการใช้ชีวิตที่มากกว่าความสมบูรณ์แบบ ล่าสุดพร้อมเปิดตัวบัวหลวง สวีท (Bualuang Suite) ห้องรับรองพิเศษภายในธนาคารกรุงเทพ สาขา ดิ เอ็มควอเทียร์
27 พ.ค. 2558

ดร.ทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ จำกัด (มหาชน) เปิดเผยว่า ในปัจจุบันกลุ่มลูกค้าของธนาคารจะประกอบไปด้วยลูกค้าหลากหลายประเภท และหลากหลายความต้องการที่แตกต่างกันไป กลุ่มลูกค้าชั้นพิเศษก็จะเป็นอีกหนึ่งกลุ่มลูกค้าที่มีโจทย์ไลฟ์สไตล์และความต้องการได้รับบริการที่สะดวกสบายและพร้อมการดูแลเป็นพิเศษจากผู้เชี่ยวชาญส่วนบุคคล นอกเหนือไปจากการตอบโจทย์ด้านการจัดการสินทรัพย์ทางการเงินและด้านการลงทุนอย่างเต็มศักยภาพ ด้วยสิทธิประโยชน์มากมาย โดยธนาคารได้สร้างสรรค์บัวหลวง เอ็กซ์คลูซีฟ (Bualuang exclusive) เพื่อมอบเอกสิทธิ์ที่ลูกค้าสามารถสัมผัสประสบการณ์ชั้นเลิศของรูปแบบการให้บริการเหนือระดับ ทั้งการบริหารความมั่งคั่ง และบริหารความสุข พร้อมรับข้อเสนอส่วนลด สิทธิ์ยกเว้นค่าธรรมเนียม ทั้งยังได้รับเชิญเข้าร่วมกิจกรรมในรูปแบบต่างๆ ที่คัดสรรแล้วเป็นการเฉพาะ
หนึ่งเอกสิทธิ์ในฐานะสมาชิกบัวหลวงเอ็กซ์คลูซีฟคือความสะดวกสบายในการใช้ห้องบัวหลวง (Bualuang room) ห้องรับรองพิเศษที่ธนาคารสร้างสรรค์ขึ้นสำหรับความเป็นส่วนตัวในการทำธุรกรรมทางการเงิน ล่าสุดพร้อมเปิดตัวบัวหลวง สวีท (Bualuang Suite) ห้องรับรองพิเศษอีกหนึ่งรูปแบบภายในธนาคารกรุงเทพ สาขา ดิ เอ็มควอเทียร์ ที่มีการออกแบบตกแต่งภายในอย่างหรูหราและล้ำสมัย ภายใต้บรรยากาศของสาขาที่มีลักษณะเฉพาะ ผ่อนคลาย และมีมุมพิเศษที่ให้ความเป็นส่วนตัวอย่างแท้จริง โดยมีสิ่งอำนวยความสะดวกครบครัน อาทิ อุปกรณ์สำนักงานที่ทันสมัย ทั้งคอมพิวเตอร์ เครื่องพิมพ์ บริการอินเทอร์เน็ตไร้สาย (Wi-Fi) และเครื่องดื่ม ไว้คอยให้บริการ
ดร.ทวีลาภ กล่าวเพิ่มเติมว่า เพื่อให้สอดคล้องและเกิดความต่อเนื่อง ธนาคารได้สร้างสรรค์บัตรอินฟินิท ธนาคารกรุงเทพ บัตรเครดิตที่มอบเอกสิทธิ์ชั้นเลิศ และประสบการณ์ล้ำค้าที่คัดสรรพิเศษ เพื่อการใช้ชีวิตที่มากกว่าความสมบูรณ์แบบของลูกค้าคนสำคัญ ที่ครอบคลุมเอกสิทธิ์ด้านไลฟ์สไตล์ อาทิ บริการพิเศษเพื่ออำนวยความสะดวกในการเดินทางระหว่างประเทศ การใช้ Executive Lounge เลาจน์ อภินันทนาการอาหารชุดพิเศษ ชุดน้ำชายามบ่าย และบุฟเฟ่ต์ การใช้บริการฟิตเนส ภายในโรงแรมและศูนย์การค้าชั้นนำ ห้องพักในเครือดุสิตฯ บัตรโดยสารสายการบินบางกอกแอร์เวยส์ เอกสิทธิ์ด้านการใช้จ่าย อาทิ คะแนนสะสมพรีเมียม 2 เท่า แลกคะแนนสะสมเป็นไมล์เดินทางจากสายการบินชั้นนำ รับเครดิตเงินคืนจากพันธมิตรที่ร่วมรายการ เอกสิทธิ์ด้านความคุ้มครอง อาทิ แผนคุ้มครองการรักษาพยาบาลขณะเดินทางในต่างประเทศ แผนประกันอุบัติเหตุการเดินทาง และแผนพิทักษ์สินค้าที่ซื้อ รวมถึงบริการผู้ช่วยส่วนบุคคล 24 ชั่วโมง อาทิ บริการให้ความช่วยเหลือฉุกเฉินบนท้องถนน ในที่พักอาศัย โดยบริการและสิทธิประโยชน์ของทุกเอกสิทธิ์เป็นไปตามเงื่อนไขที่ธนาคารกำหนด